Marcus Collin
Store norske leksikon,Kunst og estetikk,Bildende kunst,Kunsthistorie,Postimpresjonisme, symbolisme og art nouveau
Marcus Collin var en finsk maler. Han fikk først sitt gjennombrudd som post-impresjonist, men gikk senere over til en mer ekspresjonistisk stil. Collin startet på tegneskole i Helsingfors i 1903 før han fortsatte sine kunststudier i Paris hvor han hadde flere opphold i perioden 1905–1912. Under det siste oppholdet ble han undervist av Paul Sérusier, tidligere medlem av Les Nabis, noe som bidro til at han utviklet en fargesterk stil i tråd med syntetismen.
Tilbake i Finland gikk Collin imidlertid etter hvert over til et mørkere, mer følelsesladet uttrykk og fra 1916 ble han en sentral skikkelse i Novembergruppen av finske ekspresjonister. Med barsk humor, ofte med et drag mot det groteske, og i en tung, grovt tilhugd malerisk stil skildret han hverdagslige scener fra finsk arbeids- og folkeliv, ofte i pastell. På 1920-tallet begynte han igjen å male i lysere farger, mens på sine eldre dager beveget han seg nærmere i retning realismen.Collin ble særlig kjent for sine menneskeskildringer hvorav en rekke motiver var hentet fra litteratur, blant annet fra bøker av landsmannen Aleksis Kivi og fra spanske Miguel de Cervantes' verdensberømte roman Don Quijote. Nasjonalgalleriet i Oslo eier det store maleriet Vinter på torget i Helsingfors (1923) samt pastellen Torgkoner (1932). Les mer i Store norske leksikon kunst i Finland post-impresjonisme syntetisme ekspresjonisme